Colyn maak Man Kos: Oktober 2017
Sjokolade - Smelt dit sonder swetse
Die oomblik as ek in 'n resep lees dat daar sjokolade gesmelt moet word dan gaan ek klaar aan die swets. Ek het al so baie metodes probeer en soveel gadgets gekoop om die ding reg te kry dat ek wil naar word daarvan.
Ek glo baie van ons het al met die beste voornemens begin en dan opgeeindig met 'n klomp klonte en vet in die bak.
Laasweek maak ek gesonde koekies vir die kleinkinders en daar is dit weer ... die koekie moet afgerond word met gemelte sjokolade strepies. Jissim my moermeter klim sommer dadelik in die rooi in.
Ek maak die koekies klaar en Poppie stap in die kombuis in. Sy kry my waar ek na die glasbak staar wat vol sjokolade skyfies is.
"En nou ... bid jy ?"
"Nou nie regtig nie maar ek dink ek moet." brom ek en steek 'n Camel aan die brand. Terwyl die blou rook so deur die lug draal werk my kop oortyd. Daar moet 'n makliker manier wees en ek is vasberade om dit te kry.
Dan onthou ek Mary Berry se woorde aan Paul Hollywood ... "Remember, chocolate melts in a child's hand."
Vadoek in die Mikrogolf
Die ding met die sjokolade is vir my die volgende ... as jy teveel hitte gee dan split en "seize" die spul en as jy bietjie room bysit word dit ganache en stol nie altyd weer hard nie. Jy moet ook pasop dat daar nie water in die bak beland nie want dan is die sjokolade ook in sy maai in.
Bakkie op die warm vadoek
Ek vat 'n klein vadoekie en maak dit nat onder die kraan. Vou dit dubbel en dan weer en sit hom in die mikrogolf oond. Een minuut op hoog en die stoom trek uit die vadoek uit. Ek sit die glasbak op die warm vadoek neer en maak die oonddeur toe. Na een minuut kyk ek ... en sien dat van die sjokolade begin blink lyk. Ek roer die spulletjie en sien dat daar reeds gesmelte strepies is. Ek haal die bak uit die oond en blits daai nat vadoek weer vir 30 sekondes.
Glasbak terug op die warm lap en maak die deur toe. Wag nog a minuut en toe roer ek die spulletjie weer. En daar voor my oë verander dit in die mooiste en gladste gesmelte sjokolade wat ek al ooit reggekry het.
Indien jou sjokolade stukke groot is mg jy dalk die laaste roetine nog so keer of wat moet herhaal.
Nouja ... en nou is die draak ook afgemaai. Probeer dit gerus. Onthou net ... ek maak net die vadoek warm, nie die sjokolade nie.